b'\n_START_ARTICLE_\nIrakli Alasania\n_START_PARAGRAPH_\nIrakli Alasania (gruusia \xe1\x83\x98\xe1\x83\xa0\xe1\x83\x90\xe1\x83\x99\xe1\x83\x9a\xe1\x83\x98 \xe1\x83\x90\xe1\x83\x9a\xe1\x83\x90\xe1\x83\xa1\xe1\x83\x90\xe1\x83\x9c\xe1\x83\x98\xe1\x83\x90; s\xc3\xbcndinud 21. detsembril 1973 Bathumis) on Gruusia poliitik ja diplomaat, alates 2009. aastast partei Meie Gruusia \xe2\x80\x93 Vabad Demokraadid juht._NEWLINE_Ajavahemikul 11. septembrist 2006 kuni 4. detsembrini 2008 oli Alasania Gruusia alaline esindaja \xc3\x9cRO juures. Alasania on tegutsenud presidendi eriesindajana Gruusia-Abhaasia k\xc3\xb5nelustel._NEWLINE_Alasania isa Mamia Alasania hukkus 27. septembril 1993 Suhhumi langemisel Abhaasia separatistide k\xc3\xa4tte. Sellest hoolimata tunnustasid abhaasid Irakli Alasaniat tasakaaluka ja usaldusv\xc3\xa4\xc3\xa4rse l\xc3\xa4bir\xc3\xa4\xc3\xa4kijana.\n_START_SECTION_\nElulugu\n_START_PARAGRAPH_\nAlasania on l\xc3\xb5petanud Thbilisi Riikliku \xc3\x9clikooli rahvusvahelise \xc3\xb5iguse erialal (1995). T\xc3\xb6\xc3\xb6tanud Gruusia USA, Kanada ja Mehhiko saatkonnas. Aastatel 1998 kuni 2001 t\xc3\xb6\xc3\xb6tas v\xc3\xa4lisministeeriumi SR\xc3\x9c ja Venemaa asjade osakonnas. 2001\xe2\x80\x932002 Rahvusliku Julgeolekun\xc3\xb5ukogu julgeolekuk\xc3\xbcsimuste osakonna juht. 2001\xe2\x80\x932004 riigijulgeoleku ministri esimene aset\xc3\xa4itja. 2004. aastal kaitseministri esimene aset\xc3\xa4itja, seej\xc3\xa4rel Rahvusliku Julgeolekun\xc3\xb5ukogu sekret\xc3\xa4ri aset\xc3\xa4itja._NEWLINE_2004. aasta s\xc3\xbcgisel m\xc3\xa4\xc3\xa4rati Alasania Abhaasia eksiilvalitsuse juhiks. Seda ametit pidas ta 2006. aasta m\xc3\xa4rtsini. 2005. aastal sai ta \xc3\xbchtlasi presidendi eriesindajaks Gruusia-Abhaasia k\xc3\xb5nelustel. 2006. aastal sai temast presidendi n\xc3\xb5uandja konfliktide reguleerimise k\xc3\xbcsimustes. Alasania t\xc3\xb6\xc3\xb6tas v\xc3\xa4lja suhete reguleerimise plaani, mis v\xc3\xb5itis L\xc3\xa4\xc3\xa4ne diplomaatide poolehoiu, kuid mida Gruusia presidendi administratsioon heaks ei kiitnud._NEWLINE_11. septembril 2006 sai Alasaniast Gruusia alaline esindaja \xc3\x9cRO juures._NEWLINE_2008. aasta detsembris loobus Alasania sellest ametikohast. P\xc3\xa4rast loobumist teatas ta, et \xc3\xbchineb Mihheil Saaka\xc5\xa1vili valitsusele vastanduva opositsiooniga. Ta n\xc3\xb5udis Saaka\xc5\xa1vili taandumist ametist ja teda peeti \xc3\xbcheks t\xc3\xb5en\xc3\xa4olisemaks kandidaadiks Saaka\xc5\xa1vilile j\xc3\xa4rgneva presidendi ametipostile._NEWLINE_2009. aasta veebruaris sai Alasaniast opositsiooniliste parteide \xc3\xbchenduse Allianss Gruusia Eest juht. Juulis asutas ta Allianssi kuuluva partei, mis kannab nime Meie Gruusia \xe2\x80\x93 Vabad Demokraadid. Allianss l\xc3\xb5petas tegevuse 2010. aasta juunis, m\xc3\xb5ni n\xc3\xa4dal p\xc3\xa4rast mai l\xc3\xb5pus toimunud kohalikke valimisi._NEWLINE_Kohalikel valimistel kandideeris Alasania Thbilisi linnapeaks, j\xc3\xa4i aga senisele linnapeale Gigi Ugulavale selgelt alla, saavutades siiski selgelt parima tulemuse opositsiooni kandidaatidest. Eristudes radikaalsematest opositsioonipoliitikutest, kellest m\xc3\xb5nigi valimistel kandideerimisest keeldus, teatas Alasania ka kaotatud valimiste j\xc3\xa4rel, et v\xc3\xa4ljakutse valitsusele saab esitada \xc3\xbcksnes valimiste kaudu ja muud teed viivad kaose ning anarhiani._NEWLINE_Erinevalt paljudest Saaka\xc5\xa1vilile vastanduvatest Gruusia poliitikategelastest on Alasania v\xc3\xa4ljendanud toetust presidentaalsele riigikorrale. Ta on end ettevaatlikult m\xc3\xa4\xc3\xa4ratlenud tsentristina._NEWLINE_Ta oli 25. oktoobrist 2012 4. novembrini 2014 Gruusia kaitseminister (Meie Gruusia \xe2\x80\x93 Vabad Demokraadid oli koalitsioonis Gruusia Unistusega). Seej\xc3\xa4rel peaminister Irakli Gariba\xc5\xa1vili asendas ta Mindia D\xc5\xbeanelidzega.\n_START_SECTION_\nIsiklikku\n_START_PARAGRAPH_\nIrakli Alasania on abielus, tal on kaks last; tema abikaasa Natia isa Guram Pand\xc5\xbeikidze (1933\xe2\x80\x931997) oli gruusia ulmekirjanik, abikaasa \xc3\xb5de Maia Pand\xc5\xbeikidze oli aastatel 2012\xe2\x80\x932014 Gruusia v\xc3\xa4lisminister.'